นายกรัฐมนตรี ประชุม สมช.ประเมินสถานการณ์ด้านความมั่นคงของประเทศและพิจารณาความคืบหน้าร่างพระราชบัญญัติการรักษาผลประโยชน์ของชาติทางทะเล
พลเอก ประยุทธ์ จันทร์โอชา นายกรัฐมนตรี ประชุมสภาความมั่นคงแห่งชาติ หรือ สมช. ร่วมกับพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ผู้บัญชาการเหล่าทัพและหน่วยงานด้านความมั่นคง 

พลเอก วัลลภ รักเสนาะ เลขาธิการ สมช. เปิดเผยว่า ที่ประชุมจะหารือถึงสถานการณ์ความมั่นคงโดยรวมทั้งประเทศ ไม่ได้เจาะจงเฉพาะพื้นที่ใน 3 จังหวัดชายแดนภาคใต้ แต่จะเป็นการรายงานสถานการณ์ทั่วไปให้นายกรัฐมนตรีรับทราบ รวมถึงหารือถึงความคืบหน้าในการพิจารณาร่างพระราชบัญญัติการรักษาผลประโยชน์ของชาติทางทะเล หรือ พ.ร.บ. ศรชล (สอน -ชน) ซึ่งขณะนี้อยู่ระหว่างการพิจารณาในชั้นกรรมาธิการของ สนช. และมีสาระสำคัญเกี่ยวกับการรักษาอธิปไตยทางทะเล 4 ประการ คือ มูลค่าทางด้านเศรษฐกิจ ภัยคุกคามรูปแบบใหม่  การเข้าสู่ประชาคมอาเซียน ที่จะส่งผลให้เปิดเสรีทางการค้า และการเข้าเป็นภาคีอนุสัญญาสหประชาชาติว่าด้วยเรื่องกฎหมายทางทะเลในปี ค.ศ. 1982 ตลอดจนการเข้าร่วมเป็นเจ้าของในช่องแคบมะละกาที่จะส่งผลให้ไทยมีบทบาทในประชาคมระหว่างประเทศมากขึ้น นอกจากนี้กฎหมายดังกล่าวยังรองรับการทำประมงผิดกฎหมาย หรือ iuu กรณีโยกย้ายถิ่นฐานแบบไม่ปกติ รวมถึงแก้ปัญหากรณีโรฮีนจา ซึ่งจะช่วยให้กองทัพเรือได้วางรากฐานในการดูแลความมั่นคงทางทะเลได้อย่างมีประสิทธิภาพ